Mange blander sammen rollen som verneombud og rollen som tillitsvalgt, men dette er to forskjellige roller. I noen tilfeller er verneombudet og den tillitsvalgte en og samme person. Dette er ikke ulovlig, men da må vedkommende være nøye med å skille på rollene.
Har ulike oppgaver
Verneombudets oppgaver er å ivareta arbeidstakernes interesser i saker som angår arbeidsmilljøet på arbeidsplassen. Den tillitsvalgte skal som hovedregel ivareta arbeidstakers interesser når det gjelder rettigheter i henhold til kontrakter, tariffavtaler og avtaleverk. Vanlige oppsigelsessaker, personalsaker og lønnskonflikter er derfor oppgaver for tillitsvalgte. I de tilfellene hvor slike saker har sin bakgrunn i arbeidsmiljøet, eller har konsekvenser for arbeidsmiljøet, kan verneombud ha en rolle i akkurat den delen av saken.
Verneombudet skal velges blant arbeidstakerne. Alle ansatte har stemmerett, med unntak av virksomhetens øverste daglige leder. Tillitsvalgt velges blant medlemmene i en fagforening.
Verneombud er hjemlet i Arbeidsmiljøloven kapittel 6 og kapittel 3 i forskrift om organisering, ledelse og medvirkning. Tillitsvalgtordningen baserer seg på tariffavtale og hovedavtale.
Les mer om verneombud på Arbeidstilsynets nettsider.
Oppdatert 6. september 2022